മരട് ഫ്ളാറ്റിലെ ഉടമകള്ക്ക് 91 കോടി രൂപ തിരിച്ചു നല്കി കൊച്ചി: തീരദേശ പരിപാലന ലംഘനം നടത്തിയതിനെ തുടര്ന്ന് സുപ്രീംകോടതി നിര്ദ്ദേശപ്രകാരം പൊളിച്ചുനീക്കിയ മരട് ഫ്ളാറ്റിലെ ഉടമകള്ക്ക് 91 കോടി രൂപ തിരിച്ചു നല്കി. ഫ്ളാറ്റ് നിര്മ്മാതാക്കള് കെട്ടിട ഉടമകള്ക്ക് നല്കിയ 120 കോടി രൂപയില് 91 കോടി രൂപയാണ് തിരിച്ചുനല്കിയത്. സുപ്രീംകോടതി നിയമിച്ച ജസ്റ്റിസ് ബാലകൃഷ്ണന് നായര് കമ്മിറ്റിയുടെ നേതൃത്വത്തിലാണ് ഈ നടപടിക്രമങ്ങള് പൂര്ത്തിയായത്. പണം തിരികെ ലഭിക്കാന് അര്ഹതയുള്ള 272 ഫ്ളാറ്റുകളില് 110 ഫ്ളാറ്റുകളുടെ ഉടമകള്ക്ക് അവര് കെട്ടിട നിര്മ്മാതാവിന് നല്കിയ പണം പൂര്ണമായും തിരിച്ചു ലഭിച്ചതായി ജസ്റ്റിസ് ബാലകൃഷ്ണന് നായര് കമ്മിറ്റി അറിയിച്ചു. ഗോള്ഡന് കായലോരം 37 ഫ്ളാറ്റുകള്, ജെയിന് കോറല് കോവ് 73 ഫ്ളാറ്റുകള് എന്നീ ഫ്ളാറ്റ് സമുച്ചയങ്ങളിലെ ഫ്ളാറ്റുകളുടെ ആദ്യ ഉടമകള് നിര്മ്മാതാക്കള്ക്ക് നല്കിയ തുക പൂര്ണമായി തിരിച്ചു നല്കി. യഥാക്രമം 13.37 കോടിയും 32.16 കോടിയുമാണ് ഇങ്ങനെ തിരികെ നല്കിയത്. ആല്ഫ സെറിന് എന്ന ഫ്ളാറ്റ് സമുച്ചയത്തിലെ 76 ഫ്ളാറ്റുകള് ഉടമകള്ക്ക് ഫ്ളാറ്റുകളുടെ ആദ്യത്തെ ഉടമകള് നല്കിയ 32.10 കോടി രൂപയില് 25.63 കോടി രൂപയാണ് തിരികെ ലഭിച്ചിട്ടുള്ളത്. ഇതില് 17.50 കോടി രൂപ കേരള സര്ക്കാര് ഇടക്കാല നഷ്ടപരിഹാരമായി നല്കിയതും, ബാക്കി 8.13 കോടി രൂപ ആല്ഫാ വെഞ്ചേഴ്സ് കമ്ബനിയില് നിന്നും പിരിച്ച് ഫ്ളാറ്റുടമകള്ക്ക് കമ്മിറ്റി നല്കിയിട്ടുള്ളതുമാണ്. ബാക്കി തുകയായ 6.47 കോടി രൂപ കെട്ടിട നിര്മ്മാതാവില് നിന്നും പിരിക്കുന്നതിന് കമ്മിറ്റിയുടെ മേല്നോട്ടത്തില് നിര്മ്മാണ കമ്ബനിയുടെ തന്നെ ഉടമസ്ഥതയില് വല്ലാര്പാടത്ത് സ്ഥിതിചെയ്യുന്ന ആല്ഫാ ഹൊറൈസണ് എന്ന കെട്ടിടത്തില് ഓഫീസുകള്ക്ക് ഉള്ള സ്ഥലം വില്പ്പന നടത്തിക്കൊണ്ടിരിക്കുകയാണ്. മൂന്ന് നാല് മാസത്തിനുള്ളില് ഇത് പൂര്ത്തീകരിക്കാന് കഴിയുമെന്നാണ് പ്രതീക്ഷിക്കുന്നത്. 28.41 കോടി രൂപയാണ് ഈ മൂന്ന് കെട്ടിട നിര്മ്മാതാക്കളില് നിന്നും വീണ്ടെടുത്ത് ഫ്ളാറ്റുടമകള്ക്ക് കമ്മിറ്റി നല്കിയ മൊത്തം തുക ഇടക്കാല നഷ്ടപരിഹാരമായി കേരള സര്ക്കാര് നല്കിയ 62.75 കോടി രൂപയ്ക്ക് പുറമെയാണിത്. അതേസമയം നാലാമത്തെ കെട്ടിട നിര്മ്മാതാവായ ഹോളിഫെയ്ത്ത് ബില്ഡേഴ്സ് തുകയൊന്നും ഇതുവരെ അടച്ചിട്ടില്ല. കേരള സര്ക്കാരിന് നല്കേണ്ട 29 കോടി രൂപയും, ഫ്ളാറ്റുടമകള്ക്ക് നല്കേണ്ട 22.15 കോടി രൂപയും ഉള്പ്പെടെ 42.15 കോടി രൂപയാണ് ഈ നിര്മ്മാതാവ് നല്കാനുള്ളത്. ഹോളിഫെയ്ത്ത് എച്ച്2ഒയിലെ 86 ഫ്ളാറ്റുടമകള്ക്ക് സര്ക്കാര് ഇടക്കാല നഷ്ട പരിഹാരമായി നല്കിയ 20 കോടി രൂപ മാത്രമാണ് ലഭിച്ചിട്ടുള്ളത്. ഈ കെട്ടിട നിര്മ്മാതാവില് നിന്നും റവന്യൂ റിക്കവറിയിലൂടെ പരമാവധി തുക തിരിച്ചുപിടിക്കുന്നതിനുള്ള സാധ്യതകളെക്കുറിച്ച് റിപ്പോര്ട്ട് സമര്പ്പിക്കാനാണ് എറണാകുളം ജില്ലാ കളക്ടര്ക്ക് സുപ്രീം കോടതി നല്കിയിരിക്കുന്ന നിര്ദ്ദേശം. 2020 ജനുവരിയിലാണ് മരടില് ഫ്ളാറ്റുകള് ഇടിച്ചുനിരത്തിയത്.